Regeringens beslutning om at lukke de danske grænser er ikke baseret på sundhedsfaglige anbefalinger.

Det fortæller Sundhedsstyrelsens direktør, Søren Brostrøm, på et pressemøde i Udenrigsministeriet lørdag eftermiddag.

"Det er en politisk beslutning. Den respekterer vi selvfølgelig," siger han og fortsætter:

"Vi udgav i tirsdags vores vurdering og strategi, hvor vi også angav vores katalog til mulige tiltag. Grænselukning var ikke i vores katalog. Det er blandt andet, fordi der er ret beskeden dokumentation for, at det er effektivt," siger Søren Brostrøm, der også hæfter sig ved, at det ikke er i de centrale anbefalinger fra Verdenssundhedsorganisationen, WHO.

Dermed kan han ikke fagligt udtale sig om, hvorvidt det vil have en positiv effekt, at statsminister Mette Frederiksen fredag aften erklærede grænserne lukket for alle indrejsende udlændinge uden anerkendelsesværdige formål.

"Det kan jeg ikke sige. Det kommer helt an på implementeringen," siger Søren Brostrøm.

Partier har henvist til Sundhedsstyrelsen

Regeringens grænselukning mødte ellers stor opbakning fra hele Folketinget.

Selvom både svenske myndigheder og EU's kommissionsformand, Ursula von der Leyen, kritiserede indrejseforbuddet, har støttepartierne i rød blok fortsat bakket op regeringen op.

Og her lyder argumentationen netop, at man følger myndighedernes anbefalinger.

”Vi har lyttet til Sundhedsstyrelsens vurderinger om at tage alle forholdsregler, der er mulige," lød det fra Enhedslistens Rosa Lund tidligere i eftermiddags, mens også Karina Lorentzen (SF) og Kristian Hegaard (R) forklarede støtten til grænselukningen med, at man følger sundhedsmyndighedernes anbefalinger.

pagh@altinget.dk